b"\n_START_ARTICLE_\nPere Balsells i Jofre\n_START_SECTION_\nBiografia\n_START_PARAGRAPH_\nDes de 1947 viu als Estats Units, on va emigrar als 18 anys emp\xc3\xa8s per la mala situaci\xc3\xb3 pol\xc3\xadtica i econ\xc3\xb2mica que es vivia a Catalunya en els anys de postguerra. Despr\xc3\xa9s de treballar durament durant anys, va crear l'empresa Bal Seal Engineering Inc., que fabrica productes d'alta tecnologia per a la ind\xc3\xbastria m\xc3\xa8dica o aeroespacial, entre altres._NEWLINE_Balsells sent una gran estimaci\xc3\xb3 per Catalunya. Va ser president del Casal dels Catalans de Calif\xc3\xb2rnia a Los Angeles, des de 1992 i durant m\xc3\xa9s de 10 anys. A Catalunya ha promogut diverses iniciatives de car\xc3\xa0cter educatiu i cultural a la terra dels seus avantpassats, Santa Coloma de Queralt, on ha finan\xc3\xa7at les obres de restauraci\xc3\xb3 de la capella de Sant Mag\xc3\xad i la dotaci\xc3\xb3 de llibres i equipament audiovisual i inform\xc3\xa0tic per a la biblioteca p\xc3\xbablica del poble._NEWLINE_D\xc3\xb3na nom als Programes Balsells de la Generalitat de Catalunya.\n_START_SECTION_\nProgrames Balsells\n_START_PARAGRAPH_\nBalsells va contactar amb la Generalitat de Catalunya el juny de 1995, quan va venir a Catalunya per presentar la seva iniciativa d'instituir una beca anual destinada a joves enginyers catalans i oferir-los la possibilitat d'ampliar els seus estudis a la Henry Samueli School of Engineering (HSSoE) de la University of California, Irvine (Calif\xc3\xb2rnia)._NEWLINE_Pere Balsells havia fet una donaci\xc3\xb3 a la University of California, Irvine, tot creant la Balsells Fellowship Fund i volia demanar la col\xc2\xb7laboraci\xc3\xb3 de la Generalitat de Catalunya per poder fer difusi\xc3\xb3 de la beca i seleccionar els becaris, ja que des de Calif\xc3\xb2rnia era molt dif\xc3\xadcil poder arribar als possibles candidats._NEWLINE_Arran de les converses mantingudes amb l'aleshores Comissionat per a Universitats i Recerca, es va decidir establir el Programa de beques Balsells-Generalitat de Catalunya per realitzar estudis de postgrau a la HSSoE, cofinan\xc3\xa7at per ambdues parts, que actualment presenta diferents modalitats._NEWLINE_Posteriorment, Pere Balsells i la Generalitat de Catalunya van establir un nou programa a la Universitat de Colorado a Boulder, per oferir anualment tres beques per fer estudis de m\xc3\xa0ster o doctorat en l'\xc3\xa0mbit de la bioenginyeria."